《和舒伯源梅花韵 其一》
宋代·李正民

极目凄迷杳霭间，群芳敛迹自知难。半穿篱落涂黄浅，静对溪流照影寒。

月地云阶偏适意，雪车冰柱苦相干。莫随羌笛风前舞，却怕青青逼齿酸。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。